מהי זהות דיגיטלית?
זהות דיגיטלית היא אמצעי לזיהוי משתמש. היא מורכבת מסוד השמור אצלך (״מפתח פרטי״) ומחלק נוסף שהינך מפרסם/ת בפומבי (״מפתח ציבורי״). המפתח הפרטי שלך מאפשר לך לחתום על מסמכים אלקטרוניים שכל אחד יכול לוודא את החתימה שלהם באמצעות המפתח הציבורי שלך בלבד. באופן דומה, המפתח הפרטי שלך יכול לחשוף (״לפענח הצפנה״) סודות שהיו מוסתרים (״מוצפנים״) על ידי אחרים באמצעות המפתח הציבורי שלך.

מהו אישור דיגיטלי?
אישור דיגיטלי הוא מסמך אלקטרוני המשייך את הזהות הדיגיטלית שלך עם מידע אחר, כגון שם, כתובת דוא״ל או פרטי עסק. האישור מורכב מהחלק הציבורי של זהותך הדיגיטלית, הזהות של הארגון (״גורם מאשר״ או CA) שחתם על האישור שלך, ונתונים נוספים שהארגון בחר לשייך לזהותך. בדרך כלל, אישור מוגבל לשימושים ספציפיים, כגון חתימות דיגיטליות, הצפנה, שימוש עם שרתי אינטרנט וכו׳. הדבר נקרא הגבלת "שימוש המפתח" של אישור. כל ניסיון להשתמש באישור למטרות אחרות ייכשל. אמנם קיימת אפשרות ליצור זהות אחת (ואישור אחד) עם מספר שימושים, אך לא מקובל ליצור אישור אחד לכל השימושים האפשריים. יצירה של אישור עבור שימושים מרובים נחשבת גם לפחות מאובטחת. אישור יהיה תקף רק לפרק זמן מוגבל, שאחריו פג תוקפו ויש להחליפו בגרסה חדשה יותר. רשות האישורים עשויה גם לשלול אישור לפני תאריך תפוגתו. ניתן לאמת את תקפותו של אישור באופן אלקטרוני, באמצעות ״תשתית המפתח הציבורי״ או ה-PKI.

איך אפשר לקבל אישור?
על-מנת להשיג אישור תקף, עליך ליצור בקשה לאישור ולשלוח אותה לגורם מאשר. אם הגורם מאשר את הבקשה, הוא יוצר את האישור ומחזיר לך אותו. ניתן להשתמש ב״מדריך האישורים״ או באתר האינטרנט של רשות אישורים מסחרית כדי ליצור את בקשת האישור שלך. ניתן להשיג ולהחזיק באישורים רבים שנחתמו על-ידי גורמים מאשרים שונים, אשר כל אחד מהם תקף למטרה אחרת וכפוף למדיניות שונה. למשל, תוכל/י להחזיק באישור אחד שיאפשר לך לחתום דוא״ל ובאישור אחר שיאפשר לך להזדהות ב״הודעות״.

איפה יש לשמור את האישורים?
זהויות דיגיטליות, כולל אישורים, נשמרות בצרור המפתחות שלך. כך הן יכולות להיות זמינות ליישומים כגון ״דואר״ ו-Safari. אישורים עבור אחרים (נמעני דואר, אתרי אינטרנט וכו׳) מאוחסנים גם הם בצרור המפתחות שלך כאשר המחשב משיג אותם עבורך. ניתן להשתמש ב״גישה לצרור מפתחות״ (נמצא ב״יישומים״ > ״כלי עזר״) כדי להציג את האישורים ולערוך בהם שינויים. ניתן להעביר ולהעתיק אישורים בחופשיות (בשונה מהמפתח הפרטי המשויך להם) משום שהם לא מכילים מידע אישי או פרטי הדורש הגנה. ניתן להחזיק מספר עותקים של אותו אישור ללא חשש. אם עליך לשלוח אישור למישהו, תוכל/י לייצא אותו באמצעות ״גישה לצרור מפתחות״ ולאחר מכן לשלוח אותו בבטחה בדוא"ל או באמצעים אחרים. בדומה לכך, אם מישהו שלח לך אישור, תוכל/י להוסיף אותו לצרור המפתחות שלך על-ידי גרירתו אל צלמית ״גישה לצרור מפתחות״ או באמצעות התפריט ״קובץ״ > ״ייבוא פריטים…״ ב״גישה לצרור מפתחות״. 

מהו גורם מאשר?
גורם מאשר (CA) הוא זהות דיגיטלית החותמת על אישורים והופכת אותם למסמכים אלקטרוניים תקפים. מאחר שגורמים מאשרים הם בעצמם ישויות דיגיטליות, ניתן גם לאמת כל גורם מאשר באמצעות גורם מאשר אחר, וכך נוצר מה שידוע בשם ״שרשרת אישורים״. על מנת שאישור ייחשב לתקף, הגורם המאשר שחתם עליו חייב להיות תקף, וכן הלאה וכן הלאה במעלת השרשרת. דבר זה נקבע אוטומטית על ידי תוכנת המערכת כאשר היא מעריכה את תקפותו של אישור מסוים.

מדוע יש להעריך אישורים?
יש להשתמש ב״מדריך האישורים״ כדי להעריך את תקפותו של אישור ולקבוע אם זהו אישור מקורי. תוכנות מאובטחות, כגון Safari או ״דואר״, מעריכות אישורים לפני השימוש בהם. לדוגמא, אם תשתמש/י ב-Safari כדי לקנות משהו באופן מקוון, Safari יעריך את האישור של האתר ויודיע לך אם אישור זה תקף. ״מדריך האישורים״ מספק מידע נוסף ומעניק לך שליטה טובה יותר בשימוש באישורים.